Christian Eriksen har en særlig lyst til hele tiden at dygtiggøre sig, siger en tidligere og en nuværende landstræner om Eriksens vej til toppen.

Der står altid en buket med roser i nærheden af Christian Eriksen. Givet til ham fra alverdens eksperter. De er enige om, at han er noget specielt. Noget helt særligt. Og derfor falder det helt naturligt, at han er attraktiv for de absolut største klubber i denne verden. 25 år og allerede en storspiller.

- Christian er en moderne storspiller. Han har det naturlige talent, men er samtidig flittig og nysgerrig. Han ved, at tingene ikke kommer af sig selv, selvom man har et særligt talent, siger Morten Olsen, den tidligere landstræner, der havde Eriksen i 57 landskampe og faldt pladask for ham første gang han så ham.

- Han arbejder stadig stenhårdt - og derfor er han blevet en storspiller, som blot er 25 år. Det kan blive til hvad som helst videre. Han kan komme til en hvilken som helst af de helt store klubber i Europa og være dominerende.

En halvkold oktoberaften i Nakskov, den 27. oktober 2009. Christian Eriksen var med på det danske U18-landshold, der mødte Frankrig. Olsen på plads.

- Jeg behøvede ikke se en hel kamp, før jeg var klar over, at her var noget specielt. Danskerne mødte store, stærke franskmænd, men Christian løb rundt med dem, han kunne ligesom i dag se spillets muligheder før alle andre - fire måneder senere fik han debut på A-landsholdet, fortæller Olsen til TV 2 SPORT.

Ind imellem Morten Olsens karakteristik og begejstring af og for Christian Eriksen, lader jeg lige den nuværende landstræner Åge Hareide komme ind:

- Christian Eriksen er en troldmand. Stille og rolig, han vil bare spille fodbold. Der lyser en fodboldglæde ud af ham. Det er vigtigt, at han får den frihed, der er nødvendig. Så må de andre skabe et sikkerhedsnet rundt om ham. Men han arbejder stenhårdt og engagerer sig meget i holdet. Det gør ham til en storspiller.

Såvidt Hareide, der også mener, at Eriksen har kvaliteterne til et hvilket som helst af de helt store hold i Europa.

- Christian er så glad for fodbold, glad for at træne, glad for at dygtiggøre sig - selvom han kan det meste - at han er svær at få fra træningsbanen. Han kunne stå derude i timevis. Også fordi han vidste og ved, at der skal arbejdes hårdt for at lykkes på det absolutte topplan. Og så er han god til at suge til sig. Hele tiden klar til tage noget nyt ind i sit spil, siger Morten Olsen.

Landstræner Åge Hareide dirigerer, mens Christian Eriksen lytter efter. Foto: Henning Bagger / Scanpix Denmark

Den engelske avis The Guardian har karakteriseret Christian Eriksen på denne måde: "Fra spinkel Ajax teenager til Tottenhams diktator" - og med diktator menes i selve fodboldspillet.

Han kan tilvænne sig utrolig hurtigt til nye omgivelser, til nye step up. Det gjorde han som U17-spiller, hvor han var med som 15-årig, han gjorde det på U18 og U19, hvor det ikke blev til så mange landskampe før A-landsholdet blev hans.

Og han gjorde det, da han skiftede OB's ungdomshold ud med Ajax som 16-årig efter tidligere at have snuset til atmosfæren i Chelsea og FC Barcelona. Og igen, da han i 2013 blev Tottenham-spiller.

Christian Eriksen har været fornuftig og bevidst i sine valg - også de såkaldte fravalg som omhandlede de to store, Chelsea og Barcelona.

- Jeg synes, Ajax er min klub. Den er stor, men ikke for stor, sagde han dengang.

Den filosofi har han bevaret sammen med sin sunde tilgang af ydmyghed og fodboldmæssig arrogance. Væsentlige i beskrivelsen af Christian Eriksen.

- Jeg har altid stolet på min mavefornemmelse i mine karrierevalg. Jeg har taget de rigtige skridt, været de rigtige steder på de rigtige tidspunkter - også da jeg skiftede til Tottenham, havde jeg tænkt over det inden mit valg. Jeg kunne se mig selv spille på det hold, og sådan bliver der også, når det næste skridt skal tages, siger Christian Eriksen fra loungen på 10. etage på det fasionable Hotel Ritz Carlton i Kasakhstan-storbyen Almaty til TV 2 SPORT.

Christian Eriksen på hotellet i Kasakhstan. Foto: Henning Bagger / Scanpix Denmark

Han dasker rundt med et par farverige fodboldstøvler i den ene hånd, klar til dagens træning efter mødet med medierne. Han er, som han altid har været - og alligevel ikke. Christian er landsholdets stjerne, han er selvfølgelig bevidst om hvad han kan. Han sniger sig ikke længere langs panelet, men kommer med brystkassen skudt frem på niveau med hagen og er blevet mere fortællende end den sky Middelfart-knægt, lige da han kom frem.

Og selvom han har en ophøjet position hos Tottenham og på landsholdet, så er han imødekommende og giver sig sympatisk tid til en håndfuld danske roligans på stadionet i Almaty. På træningsbanen er han stadig lidt drenget med den begejstring over legen med bolden, som har fyldt ham, siden han fyldte tre år.

- Christian har en evne til at kombinere arrogance med ydmyghed. Arrogance ment på den positive måde, på den måde det kan bruges. Han ved godt, han er god, men han er i den grad en holdspiller, der arbejder for de andre, arbejder for holdet. For bliver holdet bedre, bliver han selv bedre, siger Morten Olsen, der har været imponeret over Eriksens træningsflid.

Christian Eriksen og Morten Olsen under en landskamp mod Montenegro i Viborg. Foto: Claus Fisker / Scanpix Denmark

- Jeg er meget selvkritisk, indrømmet. Og det er udelukkende for at gøre tingene endnu bedre. Jeg har en halv times kørsel hver dag til og fra træning i Tottenham, og der bruger jeg tiden til at analysere godt og dårligt, siger landsholdets nummer 10, der har spillet 68 landskampe - og blot er 25 år. Hos Tottenham har han forlængst rundet de 100 kampe - et klubskifte med succes.

- Christian er stille og rolig. Han nyder den tillid han får i klubben. Søger ikke positive reaktioner fra hverken fans eller medier. Han taler måske ikke så meget, som spillere i hans klasse ellers gør - han vil helst lade fødderne tale. Han er vores "Special One", siger Tottenham-manager Mauricio Pochettino og tilføjer:

- Han er en god fyr.

Det tilslutter Morten Olsen sig.

- Christian bliver jo bedømt på sine sportslige evner, men han har andre stærke sider, som gør ham til noget nær en helhed. Skal jeg sige, hvad der for mig gør ham til noget særligt, så er det mennesket bag fodboldspilleren, siger Morten Olsen.